google/wiki40b huggingface dataset:
Ευρώ

Μέλη της Ευρωζώνης

Μέλη της Ευρωζώνης είναι οι: Αυστρία, Βέλγιο, Γαλλία, Γερμανία, Ελλάδα, Εσθονία, Ιρλανδία, Ισπανία, Ιταλία, Κύπρος, Λετονία, Λιθουανία, Λουξεμβούργο, Μάλτα, Ολλανδία, Πορτογαλία, Σλοβακία, Σλοβενία και η Φινλανδία.
Το Μονακό, ο Άγιος Μαρίνος και η Πόλη του Βατικανού χρησιμοποιούν επίσης το ευρώ βάσει επίσημης συμφωνίας με την Ευρωπαϊκή Ένωση και κόβουν δικά τους κέρματα ευρώ. 
Η Ανδόρα υπέγραψε με την Ευρωπαϊκή Ένωση στις 30 Ιουνίου του 2011 συμφωνία για να μπορέσει να κόψει δικά της κέρματα ευρώ από τον Ιούνιο του 2013. Η κοπή γίνεται σε δύο νομισματοκοπεία του  Παρισιού και της Μαδρίτης.
Το Μαυροβούνιο και το Κόσοβο χρησιμοποιούν επίσης το ευρώ χωρίς επίσημη συμφωνία ενώ δεν είναι ούτε στην Ευρωπαϊκή 'Ενωση.

Χώρες που υποχρεούνται να υιοθετήσουν το ευρώ

Το ευρώ είναι υποχρεωμένες να υιοθετήσουν, μόλις θα πληρούν τα κριτήρια, οι Βουλγαρία, Ουγγαρία, Πολωνία, Ρουμανία, Κροατία και Τσεχία.

Χώρες χωρίς υποχρέωση υιοθέτησης του ευρώ

Η Δανία, η Σουηδία και το Ηνωμένο Βασίλειο έχουν επιλέξει να μην υιοθετήσουν το ευρώ. Η Δανία ωστόσο είναι μέλος του Μηχανισμού Συναλλαγματικών Ισοτιμιών (ΜΣΙ). Το Ηνωμένο Βασίλειο, μετά τα γεγονότα της Μαύρης Τετάρτης αποχώρησε από το Μηχανισμό Συναλλαγματικών Ισοτιμιών (ΜΣΙ) και δεν προτίθεται να υιοθετήσει το κοινό νόμισμα, λόγω της διάχυτης αντίθεσης της κοινής γνώμης της προς το κοινό νόμισμα, γεγονός που οριστικοποείται πλέον μετά το δημοψήφισμα για την έξοδο της χώρας από την ΕΕ (Brexit). Στη Σουηδία η συμμετοχή στο Ευρώ τέθηκε σε δημοψήφισμα στις 14 Σεπτεμβρίου 2003 όπου απορρίφθηκε.

Τραπεζογραμμάτια ευρώ

Το 2013 κυκλοφόρησε το χαρτονόμισμα €5 της δεύτερης σειράς η οποία ονoμάζεται σειρά της Ευρώπης διότι απεικονίζει στο υδατογράφημα και στο μεταλλικό επικόλλημα τη γυναίκα Ευρώπη από γλυπτό που βρίσκεται στο Λούβρο. Το 2014 ακολούθησε το νέο χαρτονόμισμα €10 και το 2015 το €20 ενώ το 2017 άλλαξε το €50. Το 2016 αποφασίστηκε η διακοπή παραγωγής νέων χαρτονομισμάτων των €500 για λόγους διαφθοράς. Το τραπεζογραμμάτιο των 500 ευρώ θα σταματήσει να εκδίδεται κατά το τέλος του 2018, όταν προγραμματίζεται να τεθούν σε κυκλοφορία τα τραπεζογραμμάτια των 100 και των 200 ευρώ της σειράς «Ευρώπη». Οι άλλες ονομαστικές αξίες – από 5 έως 200 ευρώ – θα διατηρηθούν. 

Λόγω του διεθνούς ρόλου του ευρώ και της ευρύτατης εμπιστοσύνης στα τραπεζογραμμάτιά του, το τραπεζογραμμάτιο των 500 ευρώ θα εξακολουθήσει να έχει ισχύ νόμιμου χρήματος και μπορεί συνεπώς να συνεχίσει να χρησιμοποιείται ως μέσο πληρωμής και αποθήκευσης αξίας.
Σαθουπάτι Πρασάνα Σρι

Ακαδημαϊκές θέσεις

Η Σρι είναι καθηγήτρια αγγλικής γλώσσας και Πρόεδρος του Διοικητικού Συμβουλίου Σπουδών στο Πανεπιστήμιο Άντρα.
Εθνική Γουινέα-Μπισσάου (ποδόσφαιρο ανδρών)

Η Εθνική Γουινέα-Μπισσάου είναι η εθνική ποδοσφαιρική ομάδα της Γουινέα-Μπισσάου. Ελέγχεται από την Ποδοσφαιρική Ομοσπονδία Γουινέα-Μπισσάου. Είναι μέλος της Αφρικανικής Συνομοσπονδίας Ποδοσφαίρου (CAF). Έδρα της ομάδας είναι το Estádio 24 de Setembro. Δεν έχει προκριθεί ποτέ σε τελική φάση Παγκοσμίου Κυπέλλου, ενώ ξεκίνησε να συμμετάσχει στα προκριματικά από το Παγκόσμιο Κύπελλο Ποδοσφαίρου 1998. Στο Κύπελλο Εθνών Αφρικής 2015 αποκλείεται από τα προκριματικά.
Σερβικές βουλευτικές εκλογές 1912

Η Εθνοσυνέλευση (βουλή) του Βασιλείου της Σερβίας, προέκυψε από τις εκλογές που έγιναν την 1 Απριλίου 1912.
Νικητής των εκλογών ήταν το Λαϊκό Ριζοσπαστικό κόμμα με 84 έδρες, και όλα τα άλλα κόμματα 82 έδρες. Εκλέχτηκαν 166 βουλευτές.
 Αυτό το λήμμα σχετικά με τη Σερβία χρειάζεται επέκταση. Βοηθήστε τη Βικιπαίδεια επεκτείνοντάς το!
Πισίνα υπερχείλισης

Σχεδιασμός

Οι πισίνες υπερχείλισης είναι ακριβές και για την κατασκευή τους απαιτείται εκτεταμένος δομικός, αρχιτεκτονικός και μηχανολογικός σχεδιασμός, επειδή συχνά χτίζονται σε επισφαλή σημεία (προεξοχές ή άκρα κτιρίων, βουνοκορυφές ή πλαγιές, κοντά σε θάλασσα) και είναι αναγκαία μια γερή δομή. Η μηχανολογική δομή πρέπει να βασίζεται στις γεωολογικές συνθήκες του τόπου. Συνήθως το υψηλό κόστος κατασκευής οφείλεται στο σύστημα βάσης που κρατά την πισίνα αγκυρωμένη σε μια πλαγιά.
Το άκρο της πισίνας καταλήγει σε υπερχειλιστή που βρίσκεται 1,6 με 6,4 χιλιοστά πιο χαμηλά από το απαιτούμενο επίπεδο νερού της πισίνας. Το νερό περνά πάνω από το τοιχίο, πέφτει σε έναν συλλέκτη και από εκεί οδηγείται, μέσω αντλίας, πάλι στην πισίνα.
Applescript

Παράδειγμα

Ακολουθεί ένα πρόγραμμα σε Applescript που εμφανίζει ένα παράθυρο με το μήνυμα "Hello World":
display dialog "Hello World!" -- παράθυρο με κουμπιά "Ok" και "Cancel"-- ήdisplay alert "Hello World!"  -- παράθυρο με ένα κουμπί "Ok"-- ήsay "Hello World!" -- ηχητικό μήνυμα που χρησιμοποιεί συνθετική φωνή του υπολογιστή
Μινωικές Αερογραμμές

Ιστορικό

Οι Μινωικές Αερογραμμές ιδρύθηκαν τον Σεπτέμβριο του 2011. Ένας από τους ανθρώπους κλειδιά της εταιρείας είναι ο Γιώργος Μαυραντωνάκης, συνιδρυτής της Sky Express, πρώην γενικός διευθυντής και αναπληρωτής διευθυντής των Ολυμπιακών Αερογραμμών και πρώην σύμβουλος του προέδρου της εταιρείας αυτής. Η πρώτη βάση της εταιρείας ήταν στον Κρατικό Αερολιμένα Ηρακλείου.
Τον Ιούνιο 2012, οι Μινωικές Αερογραμμές δημιούργησαν μια αεροπορική εταιρεία στην Ισπανία (στα αεροδρόμια Μπούργος και Λεόν) για να εκτελεί ναυλωμένες πτήσεις για το ισπανικό τουριστικό πρακτορείο Good Fly. Τον Ιούλιο του 2012 η εταιρεία ξεκίνησε να εκτελεί πτήσεις από τη βάση της στο Ηράκλειο προς την Κω και τη Ρόδο για όλο το έτος, και εποχιακές πτήσεις προς Μυτιλήνη και Σαντορίνη. Το δίμηνο Οκτώβριος - Νοέμβριος του 2012, η εταιρεία ναύλωσε ένα από τα αεροσκάφη της στην Flyglinjen.
Τον Ιανουάριο 2013, οι Μινωικές Αερογραμμές ανακοίνωσαν το άνοιγμα δύο νέων βάσεων εκτός Ελλάδας, στο Αεροδρόμιο Oxford του Λονδίνου στις 4 Μαρτίου 2013 και στο Αεροδρόμιο Λουγκάνο στις 29 Μαρτίου 2013. Οι Μινωικές Αερογραμμές πετούσαν από το Αεροδρόμιο Oxford προς το Δουβλίνο και το Εδιμβούργο έως τις 4 Αυγούστου 2013, ενώ πτήσεις προς το Αεροδρόμιο Φιουμιτσίνο της Ρώμης και αυτό της Βιέννης εκτελούνταν από το Λουγκάνο. Τον Σεπτέμβριο 2013, ανακοινώθηκε η διακοπή όλων των πτήσεων από και προς το Λουγκάνο. Από τότε, επικεντρώθηκε στις πτήσεις εσωτερικού στην Ελλάδα.
Το Νοέμβριο 2015, οι Μινωικές Αερογραμμές, διέκοψαν όλες τις λειτουργίες τους μέχρι νεωτέρας, λόγω επίδρασης της οικονομικής κρίσης.
Κέιντρεν Κλαρκ

Καριέρα

Ο Κλαρκ είναι απόφοιτος του Κολεγίου Saint Peter's (2002-2006). Αναδείχθηκε δυο συνεχόμενες χρονιές πρώτος σκόρερ στο Κολεγιακό Πρωτάθλημα των ΗΠΑ (2004, 2005). Μετά την αποφοίτησή του ακολούθησε την οδό των draft για ένταξη στο ΝΒΑ, αλλά δεν τα κατάφερε, οπότε στράφηκε στην Ευρώπη. Αγωνίσθηκε κατά σειρά στον Αιγάλεω Α.Ο. (2006-2007), όπου αναδείχθηκε 1ος σκόρερ της κανονικής διάρκειας στην ελληνική Α1 Ανδρών, στη Σκαβολίνι του Πέζαρο (2007-2008), στον Άρη Θεσσαλονίκης (2008-2010) όπου την πρώτη χρονιά ήταν ξανά 1ος σκόρερ, στην Umana Reyer της Βενετίας (2010-2013) και στην Cimberio Varese (2013-2014). Συνέχισε στην Βαρέζε, πριν μεταγραφεί στην Γαλλία και τις Ναντέρ και Νανσί.
Το 2015 τον βρήκε να αγωνίζεται στην Ατσιμπαντέμ Ουνιβερσίτεσι από την Τουρκία, ενώ την επόμενη χρονιά επέστρεψε στην Ελλάδα, για λογαριασμό του Προμηθέα Πατρών. Την περίοδο 2017-18 αγωνίστηκε στον Γ.Σ. Περιστερίου (Α2). Με το Περιστέρι κέρδισε το πρωτάθλημα της Α2, ενώ ο ίδιος βγήκε MVP της διοργάνωσης κάνοντας μεγάλες εμφανίσεις. Το καλοκαίρι του 2018, ανανέωσε με την ομάδα. Τον Νοέμβριο τραυματίστηκε σοβαρά στο γόνατο και έχασε το υπόλοιπο της σεζόν.
Βραβεύτηκε με το έπαθλο Haggerty (των Ενώσεων/Οργανισμών NIT και MBWA) το 2005 και με τη διάκριση του παίκτη της χρονιάς του MAAC (2006).
Ίμπολκ

Κελτική προέλευση

Ενδείξεις για τον τρόπο με τον οποίο εορταζόταν το Ίμπολκ στην Ιρλανδία υπάρχουν μέσα απ' τις λαϊκές παραδόσεις, οι οποίες συλλέχτηκαν ανάμεσα στον 19ο αιώνα και στις αρχές του 20ού αιώνα στην αγροτική Ιρλανδία και στη Σκωτία, οι οποίες συγκρίθηκαν και με μελέτες διάφορων ατόμων στη Σκανδιναβία.
Το φεστιβάλ παραδοσιακά αναφερόταν στην γαλούχηση των προβάτων, που στη συνέχεια γεννούσαν τα πρόβατα της άνοιξης. Αυτό συνέβαινε είτε δύο βδομάδες πριν η μετά τις αρχές Φεβρουαρίου.
Η ονομασία της γιορτής, στην ιρλανδική γλωσσα, σημαίνει "στην κοιλιά" (i mbolg) και αναφέρεται στην γέννα των προβάτων. Είναι όμως και κελτικός όρος για την άνοιξη. Ένα άλλο όνομα είναι Oimelc, που σημαίνει "το γάλα του προβάτου". Ακόμα αναφέρεται σαν Μπρίγκιντ, από το όνομα της θεάς των σιδηρουργών στην κελτική μυθολογία.
Η γιορτή του Ίμπολκ ήταν πολύ σημαντική για τους αρχαίους κατοίκους της Ιρλανδίας. Για παράδειγμα, στην ιρλανδική περιοχή Τάρα, στους Λόφους των Αιχμαλώτων (Μount of Hostages), ο εσωτερικός θάλαμος είναι άριστα συνδεδεμένος με τον ανατέλλοντα ήλιο και του Ίμπολκ και του Σόουιν.
Πρόκειται για μια γιορτή του φωτός, που αντικατοπτρίζει τη διάρκεια της ημέρας και την ελπίδα της άνοιξης. Είναι παράδοση να ανάβουν όλες οι λάμπες στο σπίτι για λίγα λεπτά και οι τελετές συχνά περιλαμβάνουν το άναμμα μεγάλης ποσότητας κεριών.

Εορτή της Αγίας Μπριγκίτ

Στο μοντέρνο ιρλανδικό ημερολόγιο, το Ίμπολκ είναι συχνά γνωστό σαν η γιορτή της Αγίας Μπριγκίτ και σαν "La Feabhra": η πρώτη μέρα της Άνοιξης. Ένας λόγος είναι ότι ο Χριστιανισμός, στην προσπάθειά του να εναρμονίσει την δημοτικότητα αυτής της γιορτής μαζί με τις δικές του παραδόσεις, άλλαξε τη γιορτή του Ίμπολκ, μετονομάζοντάς την.
Μια λαϊκή παράδοση που υπάρχει είναι το κρεβάτι της Αγίας Μπριγκίτ. Τα νεαρά κορίτσια του χωριού φτιάχνουν μια κούκλα από καλαμπόκι, που τη στολίζουν με κορδέλες και μπιχλιμπίδια. Οι πιο ηλικιωμένες γυναίκες, στη συνέχεια, φτιάχνουν ένα κρεβάτι για να ξαπλώσει η Αγία Μπριγκίτ. Την παραμονή της γιορτής, που είναι στις 31 Ιανουαρίου, οι νεαρές κοπέλες συναντιούνται σε ένα σπίτι για να ξαγρυπνήσουν όλη τη νύχτα με την κούκλα από καλαμπόκι και στη συνέχεια τις επισκέπτονται όλοι οι νεαροί άνδρες της κοινότητας, οι οποίοι πρέπει να μεταχειριστούν αυτές και την κούκλα με σεβασμό. Ταυτόχρονα,οι πιο μεγάλες γυναίκες της κοινότητας μένουν στα σπίτια τους και εκτελούν άλλες τελετές.
Πριν πάνε για ύπνο, κάθε νοικοκυριό καθαρίζει το τζάκι του καλά και "χτενίζει" τις στάχτες. Το πρωί κοιτάζουν να βρουν κάποιο σημάδι στις στάχτες, που να δείχνει ότι η Μπριγκίτ πέρασε από το σπίτι τους το βράδυ ή το πρωί.
Την επόμενη μέρα, το κρεβάτι της Μπριγκίτ πηγαίνει από σπίτι σε σπίτι, όπου καλωσορίζεται με μεγάλη τιμή. Απ'τη στιγμή που η Μπριγκίτ συμβολίζει τη ζωτική ορμή που θα φέρει τους ανθρώπους από το χειμώνα στην άνοιξη, η παρουσία της είναι πολύ σημαντική σε αυτήν την συγκεκριμένη μέρα του χρόνου. Ο κόσμος συχνά θα χτυπήσει το ομοίωμά της με ένα ξύλινο ραβδί, ίσως ένα παλιό απομεινάρι από πιο παλιές κραταιές τελετές γονιμότητας.
Τσούμπα Ακπόμ

Σε συλλόγους

Ο Ακπόμ έπαιξε για πρώτη φορά στην Άρσεναλ σε ηλικία έξι ετών και το 2013 εντάχθηκε στην ομάδα των ανδρών, όπου έμεινε για πέντε χρόνια. Είχε παραχωρηθεί δανεικός σε διάφορες αγγλικές ομάδες, όπως Κόβεντρι Σίτι, Νότιγχαμ Φόρεστ και Χαλ Σίτι, καθώς και στη βελγική Σιντ-Τρέιντενσε ΦΦ.
Από τον Αύγουστο του 2018 είναι παίκτης του ΠΑΟΚ. Στην αρχή της περιόδου αποτέλεσε την δεύτερη επιλογή, πίσω από τον πολύ φορμαρισμένο Αλεξάνταρ Πρίγιοβιτς. Με την μεταγραφή του Σέρβου επιθετικού, ο Ακπόμ πήρε θέση βασικού και εξέπληξε με τις εμφανίσεις του. Με τον ΠΑΟΚ κατέκτησε το πρωτάθλημα, αλλά και το κύπελλο ελλάδος, κάνοντας το νταμπλ. Στον τελικό του κυπέλλου, αγωνίστηκε σε όλο τον αγώνα και ήταν αυτός που πέτυχε το μοναδικό τέρμα της αναμέτρησης στο 45' του αγώνα, ύστερα από ασσίστ του Πέλκα. Με την λήξη του αγώνα ανακηρύχθηκε σε MVP του τελικού.

Στην εθνική ομάδα

Από το 2011 ως το 2016 έπαιξε σε διάφορα επίπεδα της Εθνικής Νέων της Αγγλίας.
591 Ίρμγκαρντ

Φυσικά χαρακτηριστικά

Η μέση διάμετρος της `Ιρμγκαρντ εκτιμάται σε 51,86 χιλιόμετρα. O φασματικός τύπος της είναι πιθανώς X, ενώ το άλβεδό της είναι 0,036. Η `Ιρμγκαρντ περιστρέφεται γύρω από τον εαυτό της μία φορά κάθε 7 ώρες και 21 λεπτά.
Ρωσοκριμαϊκοί πόλεμοι

Αιτίες

Μια από τις κύριες αιτίες των Ρωσοκριμαϊκών πολέμων ήταν για τον έλεγχο της περιοχής του ποταμού Βόλγα. Επίσης οι προσπάθειες για την εμπόδιση του τουρκικού επεκτατισμού. Τον 16ο αιώνα η περιοχές των άγριων στεπών της Ρωσίας ήταν συχνά εκτεθειμένες σε επιδρομές των Τατάρων. Επίσης η βία και οι ίδιοι οι πόλεμοι, αμέσως μετά τη λήξη τους δημιουργούσαν τις νέες προϋποθέσεις για τους επόμενους πολέμους. Κατά τη διάρκεια των πολέμων αυτών οι Τάταροι της Κριμαίας, οι οποίοι υποστηρίζονταν από τον τουρκικό στρατό εισέβαλαν στην κεντρική Ρωσία και κατέστρεψαν το Ριαζάν (Ryazan), έκαψαν τη Μόσχα κατά τη διάρκεια του Ρωσοκριμαϊκού πολέμου το 1571 και πήραν 150.000 Ρώσους αιχμάλωτους. Ωστόσο, το επόμενο έτος, το 1572, οι Τάταροι ηττήθηκαν στην Μάχη του Μολοντί. Αργότερα, οι επιδρομές των Τατάρων στο Χανάτο της Κριμαίας συνεχίστηκαν και τον επόμενο αιώνα, εισέβαλαν αρκετές φορές και τελικά το κατέκτησαν πρόσκαιρα στα τέλη του 18ου αιώνα. Οι Τάταροι θα χάσουν τελικά την επιρροή τους στην περιοχή και οι Μοσχοβίτες μετά την προσάρτηση των εδαφών αυτών θα επεκτείνουν τη σφαίρα επιρροής, ως της προς το νότο κοντά στο Βόρειο Καύκασο και την Κασπία Θάλασσα. 
Οι συγκρούσεις αυτές ήρθαν στην επιφάνεια αμέσως μετά την ίδρυση του Χανάτου του Κασίμ (Qasim Khanate, 1452–1681), υποτελούς κράτους της Μοσχοβίας και την κυριαρχία της Μόσχας κατά τη διάρκεια των Ρωσοκαζανικών πολέμων (1438-1552), δηλαδή από τα μέσα του 15ου αιώνα ως το 1552, όταν ο Τσάρος Ιβάν ο Τρομερός ενσωμάτωσε το Χανάτο του Καζάν στην Ρωσία.

1570

Το 1570 ορδές των Τατάρων της Κριμαίας κατέστρεψαν την πόλη του Ριαζάν (Ryazan), η οποία ήταν παραμεθόριος περιοχή της Μοσχοβίας, συναντώντας αδύναμη αντίσταση.

1572

Μετά το κάψιμο της Μόσχας, ο Χαν Ντεβλέτ Α΄ Γκιρέι, υποστηριζόμενος από την Οθωμανική Αυτοκρατορία εισέβαλε και πάλι τη Ρωσία, ωστόσο, αυτή τη φορά απωθήθηκε κατά την Μάχη στο Μολοντί. Τον Ιούλιο-Αύγουστο του 1572, ο ισχυρός στρατός των  120.000 ανδρών του Χανάτου της Κριμαίας νικήθηκε από τους Ρώσους με επικεφαλής τον πρίγκιπα Μιχαήλ Ιβάνοβιτς Βοροτίνσκι (Mikhail Ivanovich Vorotynsky) και τον πρίγκιπα Ντιμίτρι Χβοροστίνιν (Dmitriy Khvorostinin).

Μεταγενέστερη κατάσταση

Αργότερα, η ρωσική επεκτατικότητα στράφηκε προς την Μαύρη Θάλασσα και οι Ρώσοι εισέβαλαν στο Χανάτο της Κριμαίας αρκετές φορές, κατά τον 18ο αιώνα, και τελικά το κατέκτησαν κατά τη διάρκεια των μεταγενέστερων  Ρωσοτουρκικών πολέμων.
Δήμος Γεωργιάδης

Βιογραφικά στοιχεία

Ο Δήμος Γεωργιάδης γεννήθηκε στη Λάρνακα το 1941. Ομιλεί, πέρα από την ελληνική, την αγγλική γλώσσα. Σπούδασε νομικά και οικονομικές επιστήμες. Είναι δικηγόρος.

Πολιτική διαδρομή

Εκλέχτηκε βουλευτής στις βουλευτικές εκλογές του 1985 στην Εκλογική Περιφέρεια Κερύνειας με τον ΔΗΣΥ.
Την περίοδο 1994-2000 διετέλεσε πρόεδρος του Κυπριακού Οργανισμού Αθλητισμού (ΚΟΑ).
Παρισινή συλλογή

Παρισινή συλλογή ή Sylloge Parisina ή σωστότερα Sylloge S είναι συλλογή 118 ελληνικών επιγραμμάτων που βρέθηκαν στον κώδικα Par. Suppl. gr. 3521. Ο κώδικας αυτός περιέχει στα πρώτα 150 φύλλα διάφορα ρητορικά κείμενα και επιστολές. Η Παρισινή Συλλογή βρίσκεται μαζί με άλλο υλικό στα τελευταία 32 φύλλα (από το φύλλο 179 μέχρι το φύλλο 182), στο τέταρτο τεύχος (quaternium).
Ανάμεσα στα 118 επιγράμματα που την αποτελούν, περιέχει και 16 επιγράμματα τα οποία δε βρίσκονται ούτε στην Παλατινή Ανθολογία ούτε στην Ανθολογία του Πλανούδη.
Η τελευταία σημαντική έκδοση της Παρισινής Συλλογής είναι αυτή του Cougny (Epigrammatum Anthologia Palatina cum Planudeis et Appendice Nova Epigrammatum Veterum ex Libris el Marmoribus Ductorum vol. ΙΙΙ, E. Cougny, (Firmin-Didot), Paris, 1890 και εδώ.
Κάρολος Α΄ του Βολφενμπύτελ

Βιογραφία

Ήταν ο πρωτότοκος γιος του Φερδινάνδου Αλβέρτου Β΄ πρίγκιπα του Βολφενμπύτελ και της Αντουανέτας-Αμαλίας των Γουέλφων, κόρης του Λουδοβίκου-Ροδόλφου πρίγκιπα του Βολφενμπύτελ. Πολέμησε υπό τις διαταγές του Ευγένιου πρίγκιπα της Σαβοΐας στον Αυστρο-Τουρκικό πόλεμο του 1716-18.
Το 1745 απεβίωσε ο πατέρας του και τον διαδέχθηκε. Τότε, με συμβουλή του ιερέα του, ίδρυσε μία σχολή υψηλής εκπαίδευσης, το Collegium Carolinum, σήμερα γνωστό ως Τεχνικό Πανεπιστήμιο του Μπράουνσβαϊκ. Στη θέση του βιβλιοθηκονόμου της Bibliotheca Augusta του δουκάτου, τοποθέτησε τον Γκότχολντ Εφραίμ Λέσσινγκ. Ενθάρρυνε τις σπουδές στη Βοτανολογία και προς τιμήν του δόθηκε το όνομα Brunswigia σε ένα γένος φυτών.
Για να προωθήσει την οικονομική ανάπτυξη του πριγκιπάτου, ίδρυσε την Εταιρεία Πορσελάνης στο Φύρστενμπεργκ (FPC) και έκανε υποχρεωτική την ασφάλεια πυρός. Πάντως δεν κατάφερε να κρατήσει τα οικονομικά του ισορροπημένα, με αποτέλεσμα το 1773 να αναλάβει τη διαχείρηση ο γιος του Κάρολος-Γουλιέλμος-Φερδινάνδος.
Αντιστράτηγος (Αστυνομίας)

Διακριτικά

Τα διακριτικά βαθμού του Αντιστρατήγου αποτελούνται από τρεις αδαμάντινους αστέρες, σύμπλεγμα ράβδου και σπάθης και φλογοφόρο ροιά τα οποία τοποθετούνται στον διαμήκη άξονα των επωμίδων, κατά σειρά από την κορυφή προς την βάση, η φλογοφόρος, το σύμπλεγμα ράβδου και σπάθης, κατά τρόπο ώστε το άνοιγμα να βρίσκεται προς τα εμπρός και στη συνέχεια τρεις αστέρες οι οποίοι τοποθετούνται έτσι ώστε να αποτελούν τις κορυφές ισοσκελούς τριγώνου με τη βάση του παράλληλα προς τη βάση της επωμίδας. Στην στολή εκστρατείας τοποθετούνται στο αριστερό πέτο κεντητά σε μικρογραφίες.
Μπεζμιαλέμ Σουλτάνα

Ζωή

Λέγεται ότι ήταν ζωηρή και μια συνοδός στο μπάνιο πριν την είσοδο στο αυτοκρατορικό χαρέμι. Είχε όμορφο πρόσωπο και εξαιρετικά λευκά και όμορφα χέρια. Παντρεύτηκε με τον Μαχμούτ Β΄ το 1822. Στις 25 Απριλίου 1823, σε ηλικία 16 ετών, γέννησε τον μελλοντικό σουλτάνο Αμπντούλ Μετζίτ Α΄. Ως μητέρα του Αμπντούλ Μετζίτ Α΄, ήταν Βαλιντέ Σουλτάν από το 1839 έως το 1853. Μια πηγή λέει ότι ο Μαχμούτ Β΄ πέθανε από αλκοολισμό, και όχι από φυματίωση, και αυτή φέρεται να είχε πείσει τον Αμπντούλ Μετζίτ να καταστρέψει τα κελάρια κρασιού του πατέρα του.
Ήταν δημοφιλής και σεβαστή και ως Βαλιντέ Σουλτάν ασκούσε πολιτική επιρροή. Πρέπει να σημειωθεί, ότι ο γιος της και οι υπουργοί του ζητούσαν την γνώμη της σχετικά με τις κρατικές υποθέσεις. Όπως και άλλες Οθωμανές γυναίκες με επιρροή, ήταν και προστάτιδα των τεχνών και της αρχιτεκτονικής.
Μεταξύ των ξεχωριστών δομών που ανέθεσε είναι το Κασρ-ι-Ντιλκουσά παλάτι στο συγκρότημα Γιλντίζ Παλάτι, το συντριβάνι Μπεζμιαλέμ Βαλιντέ Σουλτάν, και το Ντολμαμπαχτσέ Τζαμί στην Κωνσταντινούπολη.
Πέθανε στις 2 Μαΐου 1853 σε ηλικία 46 ετών, στο Παλάτι Ντολμαμπαχτσέ στην Κωνσταντινούπολη. Ο τόπος ταφής της είναι στο εσωτερικό του τάφου του Μαχμούτ Β΄, στην οδό Ντιβανίογλου στην Κωνσταντινούπολη.
Ιωάννης Τριανταφυλλίδης

Βιογραφία

Σπούδασε Νομικά και εργάστηκε ως δικηγόρος στην Αλεξανδρούπολη. Στις εκλογές του 1956 εξελέγη βουλευτής Έβρου με το Κόμμα Αγροτών και Εργαζομένων του Αλέκου Μπαλτατζή και επανεξελέγη στις εκλογές του 1958 με την ΠΑΔΕ. Στην εκλογική αναμέτρηση του 1958 ήταν πρώτος σε σταυρούς από το κόμμα του, με 6.201.
Decade of Aggression - Live

Ιστορία του δίσκου

Το "Decade of Aggression" ηχογραφήθηκε σε τρεις διαφορετικές ζωντανές εμφανίσεις των Slayer κατά την περιοδεία για την προώθηση του δίσκου "Seasons in the Abyss". Το πρώτο μέρος της κυκλοφορίας προέρχεται από την εμφάνιση του συγκροτήματος στο Λέικλαντ της Φλόριντα, στις 13 Ιουλίου 1991. Τα πρώτα δύο και το έβδομο κομμάτι του δεύτερου μέρους ηχογραφήθηκαν στο "Wembley Arena" του Λονδίνου στις 14 Οκτωβρίου 1990 και τα υπόλοιπα επτά κομμάτια προέρχονται την εμφάνιση τους στο Σαν Μπερναντίνο της Καλιφόρνια στις 8 Μαρτίου 1991.

Οι συναυλίες αυτές έγιναν ως μέρος της περιοδείας "Clash of the Titans" την οποία πραγματοποίησαν μαζί με τους Anthrax, τους Megadeth και τους Alice in Chains. Αρχικός τίτλος του δίσκου ήταν "Decade of Decadence" αλλά τη συγκεκριμένη ονομασία έδωσαν οι Motley Crue στη συλλογή που κυκλοφόρησαν λίγους μήνες νωρίτερα, με αποτέλεσμα να πάρει την ονομασία "Decade of Aggression".

Μία βίντεο έκδοση ήταν προγραμματισμένη αλλά ακυρώθηκε λίγο πριν την κυκλοφορία της λόγω της διαφωνίας του συγκροτήματος, το οποίο δεν ήταν ικανοποιημένο από το αποτέλεσμα.

Αυτό ήταν το τελευταίο άλμπουμ το οποίο ηχογράφησε ο ντράμερ Ντέιβ Λομπάρντο πριν αποχωρήσει για να αντικατασταθεί από τον Πωλ Μπόσταφ.

Τραγούδια

CD 1

1. Hell Awaits (King, Hanneman) - 6:50

2. The Antichrist (King, Hanneman) - 3:50

3. War Ensemble (Araya, Hanneman) - 4:58

4. South of Heaven (Araya, Hanneman) - 4:25

5. Raining Blood (King, Hanneman) - 2:32

6. Altar of Sacrifice (King, Hanneman) - 2:48

7. Jesus Saves (King, Hanneman) - 4:12

8. Dead Skin Mask (Araya, Hanneman) - 4:58

9. Seasons in the Abyss (Araya, Hanneman) - 7:01

10. Mandatory Suicide (Araya, King, Hanneman) - 4:00

11. Angel of Death (Hanneman) - 4:52
CD 2

1. Hallowed Point (Araya, King, Hanneman) - 3:36

2. Blood Red (Araya, Hanneman) - 2:50

3. Die by the Sword (Hanneman) - 3:35

4. Black Magic (King, Hanneman) - 3:28

5. Captor of Sin (King, Hanneman) - 3:34

6. Born of Fire (King, Hanneman) - 3:03

7. Postmortem (Hanneman) - 4:04

8. Spirit in Black (King, Hanneman) - 4:07

9. Expendable Youth (Araya, King) - 4:36

10. Chemical Warfare (King, Hanneman) - 5:30

Μέλη των Slayer

Η σύνθεση του συγκροτήματος κατά την ηχογράφηση του "Decade of Aggression - Live" είχε την εξής μορφή:
Τομ Αράγια - φωνητικά, μπάσο
Κέρι Κινγκ - κιθάρα
Τζεφ Χάνεμαν - κιθάρα
Ντέιβ Λομπάρντο - τύμπανα
Μητρόπολη Νέας Ζηλανδίας

Ιστορία

Η Μητρόπολη Νέας Ζηλανδίας ιδρύθηκε το 1970 με απόσπαση από την Αρχιεπισκοπή Αυστραλίας ως Μητρόπολη Νέας Ζηλανδίας και Εξαρχία Ινδιών, Κορέας και Ιαπωνίας, αφού αρχικά περιλάμβανε, εκτός από τη Νέα Ζηλανδία, και τις περισσότερες χώρες της Νότιας και Ανατολικής Ασίας.
Το 1996 αποσπάσθηκε η Μητρόπολη Χονγκ Κονγκ (Κίνα, Ινδία, Φιλιππίνες, Σιγκαπούρη, Ινδονησία, Κινεζική Ταϊπέι και οι χώρες της ΝΑ Ασίας) και το 2004 η Μητρόπολη Κορέας (Κορέα, Ιαπωνία).
Το 2005 στη Μητρόπολη εντάχθηκαν τα νησιά του Νότιου Ειρηνικού Φίτζι, Τόνγκα και Σαμόα, μαζί με τα μικρότερα νησιωτικά συμπλέγματα. Το ποίμνιο της ανέρχεται σε 10.000 περίπου πιστούς, κυρίως Έλληνες μετανάστες πρώτης, δεύτερης και τρίτης γενιάς.
Η Μητρόπολη Νέας Ζηλανδίας έχει χαρακτηρισθεί από το Οικουμενικό Πατριαρχείο ως Ιεραποστολική. Πέραν της εσωτερικής ιεραποστολής για τους Ορθοδόξους, διοργανώνεται και η ιεραποστολή προς τους υπόλοιπους κατοίκους της Νέας Ζηλανδίας (λευκούς και Μαορί) και τους κατοίκους των νησιών Φίτζι, Τόνγκα, Σαμόα και των υπόλοιπων νησιωτικών συμπλεγμάτων του Νότιου Ειρηνικού.
Δημήτριος Καρδάρας

Πρώτα χρόνια και σπουδές

Γεννήθηκε στις 21 Δεκεμβρίου 1915, γιος του Ιωάννη και της Βασιλικής. Σε ηλικία 10 ετών φοίτησε στο Σχολαρχείο της Αγιάς και στη συνέχεια σε Γυμνάσια της Λάρισας (ιδιωτικό) και του Βόλου.
Γράφτηκε στην Οδοντιατρική Σχολή Αθηνών, έπειτα από εξετάσεις και φοίτησε εκεί επί πενταετία. Μετά την πρακτική του άσκηση, η οποία διήρκεσε δύο χρόνια, έλαβε το πτυχίο του στη διάρκεια της στρατιωτικής θητείας του ως εφέδρου Αξιωματικού του Πυροβολικού.

Πολεμική δράση

Όταν ξέσπασε ο Πόλεμος του 1940 ο Καρδάρας έλαβε ενεργά μέρος και αναγνωρίστηκε με εύφημο μνεία για την αφοσίωση στο καθήκον του στις μάχες στα βουνά της Αλβανίας. Ανέπτυξε έπειτα έντονη αντιστασιακή δράση και υπέστη διώξεις για την δράση αυτή, με εξορία στη Μακρόνησο. Μετά την επιστροφή του στην Αγιά, αποφάσισε να ασχοληθεί με τα κοινά.

Πολιτική σταδιοδρομία

Εξελέγη πρόεδρος της κοινότητας Αγιάς στις εκλογές του 1954 και η θητεία του ξεκίνησε την πρώτη μέρα του 1955. Επανεξελέγη το 1958, διατελώντας στο αξίωμα ως την τελευταία ημέρα του 1960, συνολικά έξι χρόνια. Στη διάρκεια της θητείας του πραγματοποίησε αρκετά εξωραϊστικά έργα στην Αγιά.
Εξελέγη βουλευτής Λάρισας το 1963 και το 1964 με την Ένωση Κέντρου. Μεταπολιτευτικά εξελέγη ξανά βουλευτής το 1974 με την Ένωση Κέντρου-Νέες Δυνάμεις, η οποία μετονομάστηκε σε ΕΔΗΚ το 1976 και ξανά το 1977 με την ΕΔΗΚ.
Ήταν ιδρυτικό μέλος του ΚΟΔΗΣΟ. Ως βουλευτής διαφοροποιήθηκε από το ΚΟΔΗΣΟ και στήριξε την υποψηφιότητα του Καραμανλή για την Προεδρία της Δημοκρατίας το 1980. Το 1981 αποσύρθηκε από τα κοινά.

Θάνατος και κληρονομιά

Πέθανε σε ηλικία 74 ετών από έμφραγμα του μυοκαρδίου στις 19 Μαΐου 1989 και κηδεύτηκε την επομένη στην Αγιά. Άφησε συγγραφικό έργο, με βιβλία και άρθρα για την Αγιά. Επίσης, έκανε δωρεά τον όροφο του πατρικού του σπιτιού στην κοινότητα της ιδιαίτερης πατρίδας του και με τη διαθήκη του κληροδότησε μισό εκατομμύριο δραχμές στο Λύκειο της Αγιάς. Άφησε επίσης πλούσιο ιστορικό και πολιτικό αρχείο για την Αγιά, που καλύπτει την χρονική περίοδο από το 1915 ως το 1980.